《忆昨》
宋代·刘弇

忆昨年甫壮，弄翰白玉京。自许稍不凡，笑谈揖公卿。

蟾蝫贮书稍，彩笔当桉横。束琴推只弹，后出笑商声。

搴芝得孤秀，濯茧抽繁萦。时时骑箕尾，儓儗诸儒生。

断经谨谁何，森罗护千兵。白袷照青春，绿鬓彯华缨。

步兵卒独驾，祢衡有虚名。写怀紫菌阁，指日迈西清。

短翮无逸飞，顾与俚俗并。七年甫一第，脱籍才白丁。

簿书聊牵强，短褐戒徂征。十月扬澜浦，千里海陵城。

风涛寸心逼，节物两毛惊。茂陵饶渴肺，临淄少宦情。

掣肘亦奚补，随翔终少成。有如蛄䗐虫，蠹米取腹盈。

丹经徒虚语，欲仙骨不轻。颓年负壮图，白日阻丹诚。

邓禹解笑人，斯言良未平。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。